## Uredba o unutarnjem ustrojstvu službe vanjskih poslova

### NN 1/2000 (4.1.2000.), Uredba o unutarnjem ustrojstvu službe vanjskih poslova

# VLADA REPUBLIKE HRVATSKE

Na temelju članka 65. Zakona o vanjskim poslovima (»Narodne
novine«, broj 48/96) i članka 60. stavaka 1. i 2.
Zakona o sustavu državne uprave (»Narodne novine«,
br. 75/93 i 48/99), Vlada Republike Hrvatske je na sjednici održanoj
30. prosinca 1999. godine donijela

## UREDBU

### O UNUTARNJEM USTROJSTVU SLUŽBE VANJSKIH POSLOVA

1. OPĆE ODREDBE

Članak 1.

Uredbom o unutarnjem ustrojstvu službe vanjskih poslova (u
daljnjem tekstu: Uredba) uređuje se:

1. ustroj službe vanjskih poslova,

2. kategorizacija diplomatskih misija i konzularnih ureda,

3. prijam u službu vanjskih poslova bez natječaja.

Unutarnji ustroj, nazivi unutarnjih ustrojstvenih jedinica, zadaće
nositelja posebnih položaja, okvirni broj potrebnih državnih
službenika i namještenika i druga pitanja od osobitog
značaja za rad, uređuju se na način na koji
služba vanjskih poslova može ispunjavati zadaće
iz domene vanjske politike koje su joj stavljene u nadležnost.

2. USTROJ SLUŽBE VANJSKIH POSLOVA

Članak 2.

Unutarnjim ustrojstvom službe vanjskih poslova uređuje
se: broj i nazivi uprava, zavoda, samostalnih odjela i odjela
koji djeluju kao unutarnje ustrojstvene jedinice u sastavu Ministarstva
vanjskih poslova, okvirni broj državnih službenika i
namještenika, te pitanja koja nisu regulirana posebnim propisima.

2.1. MINISTARSTVO VANJSKIH POSLOVA

Članak 3.

Radi ostvarivanja utvrđenog djelokruga rada u Ministarstvu
vanjskih poslova ustrojene su sljedeće uprave i Tajništvo:

1. I. UPRAVA - I. Politička bilaterala

2. II. UPRAVA - II. Politička bilaterala

3. III. UPRAVA - Politička multilaterala

4. IV. UPRAVA - Gospodarska bilaterala i multilaterala

5. V. UPRAVA - Uprava za konzularne poslove, hrvatske manjine
i iseljeništvo

6. TAJNIŠTVO MINISTARSTVA

7. VII. UPRAVA - Sigurnost i komunikacijski sustavi.

Članak 4.

Diplomatska akademija se ustrojava kao zavod u sastavu Ministarstva
vanjskih poslova.

Članak 5.

Pored uprava i zavoda u Ministarstvu vanjskih poslova su ustrojeni
samostalni odjeli, kao unutarnje ustrojstvene jedinice:

1. Odjel za međunarodno pravne poslove;

2. Odjel za ljudska prava;

3. Analitički odjel;

4. Odjel za kulturu, prosvjetu i znanost.

Radom samostalnih odjela iz stavka 1. ovog članka upravlja
pomoćnik ministra, koji upravlja jednom od Uprava iz članka
3. ove Uredbe.

Članak 6.

Kabinet ministra se ustrojava kao posebna unutarnja ustrojstvena
jedinica Ministarstva vanjskih poslova.

Članak 7.

U Ministarstvu vanjskih poslova ustrojavaju se posebni položaji:

1. Glasnogovornik;

2. Glavni pravni savjetnik;

3. Savjetnik ministra.

Nositelje posebnih položaja imenuje ministar vanjskih poslova.

*I. UPRAVA - I. Politička bilaterala*

Članak 8.

I. Politička bilaterala osigurava provođenje utvrđene
vanjske politike Republike Hrvatske u odnosima s europskim državama,
Sjedinjenim Američkim Državama i Kanadom, surađuje
s drugim državnim tijelima i organizacijama u svezi s međunarodnim
političkim pitanjima.

Ustrojstvene jedinice I. Uprave - I. Političke bilaterale
jesu:

1. Odjel za sjevernu i zapadnu Europu;

2. Odjel za srednju, istočnu i jugoistočnu Europu;

3. Odjel za susjedne zemlje;

4. Odjel za Sjevernu Ameriku.

*II. UPRAVA - II. Politička bilaterala*

Članak 9.

II. Politička bilaterala osigurava provođenje utvrđene
vanjske politike Republike Hrvatske u odnosima s izvaneuropskim
državama, surađuje s drugim državnim tijelima i
organizacijama u svezi s međunarodnim političkim pitanjima.

Ustrojstvene jedinice II. Uprave - II. Političke bilaterale
jesu:

1. Odjel za Srednju, Južnu Ameriku i Australiju;

2. Odjel za Aziju i Afriku.

*III. UPRAVA - Politička multilaterala*

Članak 10.

Politička multilaterala osigurava provođenje utvrđene
vanjske politike Republike Hrvatske u odnosima s europskim organizacijama
i udruženjima, organizacijom Ujedinjenih naroda i ostalim
tijelima za regionalnu europsku sigurnost i suradnju. Surađuje
s međunarodnim vladinim i nevladinim udrugama, drugim državnim
tijelima i organizacijama u svezi s određenim međunarodnim
političkim pitanjima, stalnim misijama Republike Hrvatske
pri Ujedinjenim narodima i ostalim međunarodnim organizacijama
i udruženjima, prati i analizira tijekove i kretanja, te
dostignuća u svezi s pravima čovjeka.

Ustrojstvene jedinice III. Uprave - III. Političke multilaterale
jesu:

1. Odjel za europske integracije;

2. Odjel za mir i sigurnost;

3. Odjel za politička pitanja Ujedinjenih naroda i izvaneuropsku
regionalnu suradnju;

4. Odjel za razvojna pitanja Ujedinjenih naroda i međunarodne
organizacije;

5. Odjel za ljudska prava.

*IV. UPRAVA - Gospodarska bilaterala i multilaterala*

Članak 11.

Gospodarska bilaterala i multilaterala osigurava provođenje
utvrđene vanjske politike Republike Hrvatske, prati, proučava,
koordinira i unapređuje gospodarske odnose Republike Hrvatske
na bilateralnoj i multilateralnoj razini, usklađuje i prati
djelovanje savjetnika za gospodarstvo u diplomatskim misijama
i konzularnim uredima Republike Hrvatske u inozemstvu.

Ustrojstvene jedinice IV. Uprave - Gospodarske bilaterale i multilaterale
jesu:

1. Odjel za bilateralnu gospodarsku suradnju;

2. Odjel za gospodarske integracije;

3. Odjel za razvojne projekte.

*V. UPRAVA - Uprava za konzularne poslove, hrvatske
manjine i iseljeništvo*

Članak 12.

Uprava za konzularne poslove, hrvatske manjine i iseljeništvo
putem diplomatskih misija i konzularnih ureda Republike Hrvatske
u inozemstvu osigurava zaštitu prava i interesa hrvatskih
državljana, bavi se problematikom hrvatskih manjina i iseljeništva
u svijetu.

Ustrojstvene jedinice V. Uprave - Uprave za konzularne poslove,
hrvatske manjine i iseljeništvo jesu:

1. Odjel za konzularne poslove,

2. Odjel za hrvatske manjine i iseljeništvo.

Članak 13.

Za obavljanje konzularnih poslova iz članka 12. ove Uredbe,
u Odjelu za konzularne poslove se ustrojavaju:

1. Odsjek za putne isprave, vize i državljanstvo;

2. Odsjek za imovinska i radnopravna pitanja;

3. Odsjek za međunarodnu pravnu pomoć i matičarske
poslove.

Za obavljanje poslova i zadaća u Odsjeku za putne isprave,
vize i državljanstvo ustrojava se pododsjek za izradu putovnica.

Tajništvo ministarstva

Članak 14.

Tajništvo ministarstva neposredno organizira i koordinira
radom ustrojstvenih jedinica službe vanjskih poslova, obavlja
poslove podrške izvornim funkcijama službe vanjskih
poslova, prati i proučava hrvatsko zakonodavstvo, sudjeluje
u izradi normativnih akata iz nadležnosti službe vanjskih
poslova, koordinira rad Ministarstva s drugim državnim tijelima,
obavlja kadrovske poslove, brine o stručnom osposobljavanju
i usavršavanju državnih službenika i namještenika
u tijeku službe, nadzire rad državnih službenika
i namještenika, vodi brigu o razvoju ustroja diplomatskih
misija i konzularnih ureda, brine o urednom i pravilnom korištenju
materijalno-financijskih sredstava i imovine, odlučuje
o sklapanju i izvršavanju ugovora iz svoje nadležnosti,
te obavlja druge poslove iz svog djelokruga.

Ustrojstvene jedinice Tajništva ministarstva su:

1. Odjel za internu pravnu regulativu i opće poslove;

2. Odjel za kadrovske poslove;

3. Odjel za financijsko-računovodstvene poslove;

4. Odjel za financijsko planiranje, analizu i internu reviziju;

5. Odjel za organizaciju službe vanjskih poslova;

6. Tehnička služba.

Članak 15.

Za obavljanje poslova i zadaća u Odjelu za internu pravnu
regulativu i opće poslove ustrojavaju se sljedeći
odsjeci:

1. Odsjek za internu pravnu regulativu;

2. Odsjek za opće poslove.

Za obavljanje poslova i zadaća u Odsjeku za opće poslove
ustrojavaju se sljedeći pododsjeci:

1. Pisarnica;

2. Arhiv;

3. Prevođenje;

4. Komunikacijsko-operativni centar.

U odjelu za organizaciju službe vanjskih poslova ustrojavaju
se sljedeći odsjeci:

1. Odsjek za investicijsko poslovanje i opremanje;

2. Odsjek za nabavu roba i usluga;

3. Vozni park.

Članak 16.

Tehnička služba obavlja interne usluge za potrebe
Ministarstva vanjskih poslova; održavanje objekta, održavanje
čistoće prostorija, pružanje ugostiteljskih
usluga i druge poslove po nalogu.

Članak 17.

Tajnik neposredno upravlja i sljedećim ustrojstvenim jedinicama
koje nisu u sastavu uprava Ministarstva vanjskih poslova.

1. Odjel za informacijski sustav;

2. Odjel za informiranje.

Ministar vanjskih poslova može jednog od načelnika
Tajništva imenovati pomoćnikom tajnika.

*VII. UPRAVA - Sigurnost i komunikacijski sustavi*

Članak 18.

VII. Uprava obavlja poslove vezane  uz sigurnost službe
vanjskih poslova, poslove razvoja komunikacijskih i informacijskih
sustava i druge poslove u skladu s posebnim propisima.

Ustrojstvene jedinice VII. Uprave - Sigurnost i komunikacijski
sustavi jesu:

1. Odjel za tehničku i fizičku zaštitu;

2. Odjel za komunikacijsko informacijske sustave;

3. Odjel za planiranje sigurnosti i zaštite.

Niže ustrojstvene jedinice VII. Uprave uredit će se
Pravilnikom o unutarnjem redu službe vanjskih poslova radi
specifičnosti svog djelokruga.

Diplomatska akademija

Članak 19.

Diplomatska akademija organizira stručno usavršavanje
i školovanje kroz opće i posebne programe iz područja
važnih za obavljanje vanjskih poslova, odnosno putem tečajeva,
seminara, predavanja i drugih oblika stručne izobrazbe
za potrebe službe vanjskih poslova.

Organizira i provodi pripreme državnih službenika i
namještenika za rad u diplomatskim misijama i konzularnim
uredima i objavljuje publikacije za službu vanjskih poslova.

U sastavu Diplomatske akademije je Biblioteka Ministarstva vanjskih
poslova.

Ustrojstvene jedinice Diplomatske akademije su:

1. Odjel za diplomatsko školovanje;

2. Odjel za pripreme i publikacije.

Diplomatskom akademijom upravlja ravnatelj.

SAMOSTALNI ODJELI U SASTAVU MINISTARSTVA VANJSKIH POSLOVA

*1. Odjel za međunarodnopravne poslove*

Članak 20.

Odjel za međunarodnopravne poslove prati i analizira pitanja
međunarodnog prava i međunarodnih odnosa, sudjeluje u
pripremi zaključivanja međunarodnih ugovora, te vodi
zbirku i evidenciju originala međunarodnih ugovora i isprava.

*2. Analitički odjel*

Članak 21.

Analitički odjel za potrebe ministra vanjskih poslova,
zamjenika ministra i uprava analizira i prati međunarodni
položaj Republike Hrvatske, ukazuje na pravce razvoja međunarodnih
odnosa, te predlaže aktivnosti od značaja za vanjsku
politiku.

*3. Odjel za kulturu, prosvjetu i znanost*

Članak 22.

Odjel za kulturu, prosvjetu i znanost, u suradnji s nadležnim
ministarstvima i političkim upravama Ministarstva vanjskih
poslova, usklađuje djelatnost diplomatskih misija i konzularnih
ureda u području kulture, prosvjete i znanosti, te prati
rad savjetnika za kulturu u diplomatskim misijama i konzularnim
uredima.

Kabinet ministra

Članak 23.

Kabinet ministra je posebna unutarnja ustrojstvena jedinica koja
za ministra i njegova zamjenika obavlja protokolarne poslove,
poslove u svezi odnosa sa sredstvima javnog priopćavanja,
te druge stručne i administrativno tehničke poslove
za ministra vanjskih poslova i zamjenika ministra.

Protokol

Članak 24.

Državni protokol Republike Hrvatske pri Ministarstvu vanjskih
poslova obavlja stručne, organizacijske i tehničke
poslove protokola i ceremonijala za Ministarstvo vanjskih poslova,
u skladu s Odlukom o Državnom protokolu Republike Hrvatske.

2.2. KATEGORIZACIJA DIPLOMATSKIH MISIJA
I KONZULARNIH UREDA

Članak 25.

Diplomatske misije se kategoriziraju u skladu sa sljedećim
uvjetima:

- diplomatske misije u zemlji primateljici koja je članica
Vijeća sigurnosti Ujedinjenih naroda,

- diplomatske misije u zemlji gdje je sjedište međunarodnih
organizacija,

- diplomatske misije u susjednim zemljama,

- diplomatske misije u zemlji s brojnim hrvatskim iseljeništvom,

- diplomatske misije u zemlji od značajnog gospodarskog
interesa,

- diplomatske misije u zemljama članicama europske unije,

- diplomatske misije u zemljama Srednjoeuropske inicijative,

- diplomatske misije u istočno europskim zemljama,

- diplomatske misije u ostalim zemljama.

*I. kategorija*

Francuska Republika

EU Bruxelles

Narodna Republika Kina

Savezna Republika Njemačka

Sjedinjene Američke Države

Ruska Federacija

UN New York

Ujedinjena Kraljevina Velike Britanije i Sjeverne Irske

Talijanska Republika

Sveta Stolica

*II. kategorija*

A) Republika Austrija

Bosna i Hercegovina

EP i VE Strassbourg

Republika Mađarska

OESS Beč

Republika Sovenija

Savezna Republika Jugoslavija

UN Geneva

B) Argentinska Republika

Australija

Japan

Kanada

Republika Turska

*III. kategorija*

A) Republika Albanija

Kraljevina Belgija

Republika Bugarska

Češka Republika

Kraljevina Danska

Helenska Republika

Republika Makedonija

Kraljevina Nizozemska

Kraljevina Norveška

Republika Poljska

Portugalska Republika

Rumunjska

Slovačka Republika

Kraljevina Španjolska

Kraljevina Švedska

Švicarska Konfederacija

Ukrajina

UN Beč

UNESCO Pariz

B) Savezna Republika Brazil

Republika Čile

Islamska Republika Iran

*IV. kategorija*

Arapska Republika Egipat

Južnoafrička Republika

Republika Indija

Republika Indonezija

Republika Kazakstan

Malezija

Kraljevina Maroko

Islamska Republika Pakistan

Ujedinjeni Arapski Emirati.

Članak 26.

Generalni konzulati i konzulati s profesionalnim diplomatima u
svom sastavu razvrstavaju se u tri kategorije u skladu s obimom
poslova i složenosti u postupanju:

- pružanje usluga hrvatskim državljanima i Hrvatima
u inozemstvu,

- gospodarski interes,

- politički interes.

*I. kategorija*

Berlin, Savezna Republika Njemačka

Frankfurt, Savezna Republika Njemačka

Hamburg, Savezna Republika Njemačka

Mostar, Bosna i Hercegovina

München, Savezna Republika Njemačka

New York, Sjedinjene Američke Države

Stuttgart, Savezana Republika Njemačka

Zürich, Švicarska Konfederacija

*II. kategorija*

Bihać, Bosna i Hercegovina

Cleveland, Sjedinjene Američke Države

Maribor, Republika Slovenija

Melbourne, Australija

Milano, Talijanska Republika

Mississauga - Toronto, Kanada

Sydney, Australija

Trst, Talijanska Republika

*III. kategorija*

Auckland, Novi Zeland

Istanbul, Republika Turska

Pečuh, Republika Mađarska

Perth, Australija

Tuzla, Bosna i Hercegovina.

Članak 27.

Diplomatske misije i konzularni uredi koji će biti osnovani
u skladu s člankom 10. Zakona o vanjskim poslovima, kategorizirat
će se u skladu s uvjetima iz članka 25. i 26. ove
Uredbe.

Odluku o kategorizaciji novoosnovane diplomatske misije i konzularnog
ureda donosi ministar vanjskih poslova, a sastavni je dio ove
Uredbe.

Članak 28.

U skladu s kategorizacijom diplomatskih misija, ministar vanjskih
poslova odredit će diplomatske misije u kojima šef
misije može imati zamjenika.

3. PRIJAM U SLUŽBU VANJSKIH POSLOVA

Članak 29.

Natječaj nije obvezan za prijam u službu vanjskih
poslova za službenike sigurnosti, ugovorno diplomatsko i
administrativno tehničko osoblje i za državljane države
primateljice, pod uvjetom da ispunjavaju uvjete za obavljanje
određenih poslova, u skladu s Pravilnikom o unutarnjem redu
službe vanjskih poslova.

Članak 30.

Okvirni broj državnih službenika i namještenika
u upravama, zavodu i samostalnim odjelima Ministarstva vanjskih
poslova te diplomatskim misijama i konzularnim uredima, sastavni
je dio ove Uredbe, koji se ne objavljuje u »Narodnim novinama«.

Ustroj diplomatskih misija i konzularnih ureda, broj i struktura
diplomatskog, konzularnog i administrativnog tehničkog
osoblja, te ostala prava i obveze službenika i namještenika
u službi vanjskih poslova, utvrdit će se Pravilnikom
o unutarnjem redu službe vanjskih poslova i Uredbom o plaćama,
dodacima i naknadama u službi vanjskih poslova.

4. POSEBNI POLOŽAJI U MINISTARSTVU VANJSKIH POSLOVA

Članak 31.

Glasnogovornik Ministarstva vanjskih poslova izvješćuje
javnost i diplomatski kor o stavovima ministarstva.

Glavni pravni savjetnik izrađuje pravna mišljenja za
potrebe ministra i njegova zamjenika, sudjeluje u međudržavnim
pregovorima, te surađuje s Odjelom za međunarodnopravne
poslove.

Savjetnici ministra za politička i druga pitanja izrađuju
stručna mišljenja za potrebe ministra i njegova zamjenika,
te sudjeluju u pregovorima po odluci ministra.

5. PRIJELAZNE I ZAKLJUČNE ODREDBE

Članak 32.

Danom stupanja na snagu ove Uredbe prestaje važiti Uredba
o unutarnjem ustrojstvu službe vanjskih poslova, klasa: 023-03/96-03/06,
urbroj: 5030107-96-1, od 24. listopada 1996. godine i klasa: 023-03/96-03/06,
urbroj: 5030107-97-1, od 24. travnja 1997. godine.

Članak 33.

Ova Uredba stupa na snagu danom objave u »Narodnim novinama«.

Klasa: 023-03/96-03/06
Urbroj: 5030114-99-1
Zagreb, 30. prosinca 1999.

Potpredsjednik
**mr. Borislav Škegro,** v. r.

Uredba, NN 1/2000-1